Chaos by Klerksdorp-huis ná swerm bye toeslaanArgieffoto Minstens twee mense, onder wie ŉ paramedikus, is Woensdag na hospitale in Klerksdorp in Noordwes geneem nadat ŉ swerm bye hulle by ŉ huis in die dorp aangeval het. Chitra Bodasing, woordvoerder van ER24, het gesê die voorval het by ŉ huis in Wilkoppies plaasgevind. “Paramedici is na die huis ontbied nadat twee vroue wat op die perseel was deur ŉ swerm bye aangeval is,” het Bodasing gesê. “Van die bye het in die huis gevlieg toe een van die vroue die deur oopgemaak het. Sy het vinnig die deur toegemaak, maar albei vroue is deur die bye gesteek en hulle het hulp ontbied.” Paramedici en veiligheidswagte het by die huis opgedaag en in ŉ poging om die vroue uit die huis te kry, is hulle ook deur bye gesteek. Minstens vyf mense is aangeval. “Ná ŉ lang gespook is die vroue uit die huis gekry. Almal wat deur die bye gesteek is, is ŉ paar meter weg van die huis by ŉ ander perseel behandel.” Die paramedikus het ŉ allergiese reaksie gehad en moes na ŉ hospitaal gehaas word vir verdere behandeling. Een van die vroue moes ook na ŉ hospitaal geneem word.